ORDE do 30 de xaneiro de 2006 pola que se anuncian, con carácter gratuíto, cursos de iniciación e perfeccionamento de lingua e extensión cultural galega para galegos residentes no exterior e persoas interesadas no idioma e na cultura de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 03/02/2006

O Estatuto de autonomía de Galicia confírelle á comunidade autónoma competencia exclusiva en relación coa lingua e coa cultura galegas.
A Lei 3/1983, de normalización lingüística, ordénalle ao Goberno galego que faga uso dos recursos necesarios para que os galegos residentes no exterior poidan dispor de servizos culturais e lingüísticos no idioma propio de Galicia.
Por outra banda, a Lei 4/1983, de recoñecemento da galeguidade, dispón que se lles debe facilitar ás comunidades galegas a organización de cursos de lingua e extensión cultural galegas.
O Plan Xeral de Normalización da Lingua Galega, aprobado por unanimidade no Parlamento de Galicia o día 22 de setembro de 2004, contén, entre outras, varias medidas dirixidas ás comunidades galegas do exterior encamiñadas a renovar a política lingüística con respecto ao uso do galego, axeitándoa aos tempos actuais, co fin de equilibrar unha situación social de desigualdade entre os dous idiomas, o que exixe medidas favorables ao galego para acadar ese equilibrio. A estrutura e o contido destes cursos regúlaos a Orde do 1 de abril de 2005 (DOG nº 71, do 14 de abril).
Por todo isto, a Consellería de Presidencia, Administracións Públicas e Xustiza
DISPÓN:
Artigo 1º.-Obxecto.
Anúncianse, con carácter gratuíto, cursos de iniciación e de perfeccionamento de lingua galega, de extensión cultural galega e de animación ao coñe
cemento do galego para colectivos dos centros galegos, asociacións de galegos residentes no exterior e grupos de persoas interesadas no idioma e na cultura de Galicia, que terán lugar nas localidades que determine a Secretaría Xeral de Política Lingüística en colaboración coa Secretaría Xeral de Emigración, segundo se dispón nos seus programas, para o que se terán en conta as solicitudes recibidas e a dispoñibilidade orzamentaria.
Artigo 2º.-Beneficiarios dos cursos.
1. Poderán asistir a estes cursos os galegos residentes no exterior e os seus descendentes, os membros dos citados centros e asociacións e outras persoas interesadas no idioma e na cultura de Galicia.
2. Para acceder ao curso de perfeccionamento, é requisito indispensable ter aprobado ou validado o curso de iniciación.
3. O número de asistentes a cada curso será de 20 persoas como mínimo, agás casos excepcionais debidamente xustificados.
Artigo 3º.-Contidos dos cursos.
1. Os cursos terán unha duración de 75 horas (60 horas lectivas, coa obrigada presenza de todo o alumnado, e 15 horas de tratamento individualizado, nas que o alumnado poderá realizar actividades presenciais específicas de reforzo e/ou actividades prácticas complementarias e corresponderalle ao profesor a programación destas horas, de acordo coas necesidades e o desenvolvemento do curso) e realizaranse, ordinariamente, con carácter intensivo. Nos casos nos que existan profesores de galego no lugar de realización do curso, poderase ampliar este prazo ordinario, pero deberase completar a realización do curso dentro do ano natural. Responderán aos contidos sinalados na Orde do 1 de abril de 2005 (DOG nº 71, do 14 de abril) e complementaranse, no caso dos cursos de extensión cultural galega, co obxecto de proporcionarlles unha visión da historia e da actualidade de Galicia nos seus aspectos socioeconómicos e culturais.
O curso de animación ao coñecemento de galego está especialmente deseñado para nenos e nenas de 8 a 14 anos, cunha visión xeral da realidade galega.
2. A asistencia ás clases é obrigatoria. A ausencia de cada un dos asistentes non poderá ser superior ao 10% da duración total do curso.
3. A avaliación dos cursos de lingua galega deberá responder aos principios de formativa e continua, e terá en conta o dominio oral e escrito do idioma galego, para o que se farán as probas necesarias. Ao remate de cada curso, aos asistentes que superaron as distintas fases da avaliación outorgaráselles un certificado coa cualificación de apto.
Artigo 4º.-Solicitudes.
1. As persoas que desexen asistir a estes cursos presentarán a solicitude nos locais dos centros ou asociacións aos que se alude no artigo 1º, nos prazos
que determinen esas propias entidades e tendo en conta o disposto no programa da Secretaría Xeral de Emigración.
2. Os solicitantes do curso de perfeccionamento deberán presentar canda a solicitude unha fotocopia compulsada da certificación que acredite que teñen superado ou validado o curso de iniciación.
Artigo 5º.-Impartición.
A relación de admitidos será aprobada polos centros, asociacións ou grupos de persoas referidos no artigo 1º desta orde.
O horario, o lugar de realización e a data de comezo de cada curso determinaraos a Secretaría Xeral de Política Lingüística, en colaboración coa Secretaría Xeral de Emigración e máis coas asociacións, centros ou grupos respectivos, tal e como se establece no programa da Secretaría Xeral de Emigración.
Artigo 6º.-Profesorado.
1. O profesorado destes cursos nomearao a secretaria xeral de Política Lingüística, para o que se terán en conta os límites establecidos na Lei 53/1984 e no Real decreto 598/1985, do 30 de abril, sobre incompatibilidades, así como tamén no Decreto 156/1988, do 16 de xuño, polo que se declara de interese público a realización de cursos e actividades de formación de lingua galega no que respecta ao persoal docente que impartirá estes cursos, feito que se acreditará enviando declaración xurada na que, de xeito expreso, se poña de manifesto que non incorre nos casos previstos nas disposicións anteriores, considerando, así mesmo, que, ao abeiro do disposto no artigo 200 do Real decreto lexislativo 2/2000, do 16 de xuño, de contratos das administracións públicas, se van designar os profesores docentes tendo en conta a súa solvencia técnica e científica para impartir as actividades referidas.
2. O gasto do profesorado ocasionado pola impartición destes cursos financiarase con cargo á partida orzamentaria 04.60.353E.640.2 dos orzamentos xerais da Comunidade Autónoma de Galicia para o ano 2006, aprobados pola Lei 7/2005, do 29 de decembro, por unha contía máxima de 240.000 A.
Os gastos ocasionados polo desprazamento e pola estadía de profesores nos lugares de impartición dos cursos serán por conta da Secretaría Xeral de Emigración e das entidades beneficiarias dos cursos.
3. Os módulos de retribución dos cursos son os que a seguir se relacionan:
-Retribución profesor/a docente (75 horas a 40 A/hora).
Artigo 7º.-Normativa aplicable ás actividades.
Todas as actividades que se realicen nestes cursos se farán en galego e se aterán, no tocante á normativa e ao uso correcto do idioma (tal e como determina a disposición adicional da Lei 3/1983, de normalización lingüística), ao establecido pola Real Academia Galega na sesión plenaria do 12 de xullo de 2003.
Disposicións derradeiras
Primeira.-Autorízase a Secretaría Xeral de Política Lingüística para ditar as instrucións que sexan necesarias para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 30 de xaneiro de 2006.
José Luis Méndez Romeu
Conselleiro de Presidencia, Administracións
Públicas e Xustiza